*****

ΚΑΝΟΝΙΣΜΟΣ (ΕΟΚ) αριθ. 1843/89 ΤΗΣ ΕΠΙΤΡΟΠΗΣ

της 26ης Ιουνίου 1989

για τροποποίηση του κανονισμού (ΕΟΚ) αριθ. 2290/83 περί καθορισμού των διατάξεων εφαρμογής των άρθρων 50 έως 59 και των άρθρων 63α και 63β του κανονισμού (ΕΟΚ) αριθ. 918/83 του Συμβουλίου για τη θέσπιση κοινοτικού καθεστώτος τελωνειακών ατελειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση κοινοτικού καθεστώτος τελωνειακών ατελειών (1), όπως τροποποιήθηκε τελευταία από τον κανονισμό (ΕΟΚ) αριθ. 4235/88 (2), και ιδίως το άρθρο 143,

Εκτιμώντας:

ότι με τον κανονισμό (ΕΟΚ) αριθ. 4235/88 έχει εισαχθεί νέα περίπτωση τελωνειακής ατέλειας κατά την εισαγωγή συσκευών οι οποίες προορίζονται για χρήση στα πλαίσια συμφωνιών επιστημονικής συνεργασίας που έχουν συναφθεί μεταξύ ερευνητικών εγκαταστάσεων σε τρίτες χώρες και στα κράτη μέλη·

ότι πρέπει να θεσπιστούν οι αναγκαίοι όροι για την ορθή εφαρμογή των εν λόγω διατάξεων· ότι οι διατάξεις αυτές είναι δυνατόν να διαμορφωθούν κατ' αναλογία εκείνων που έχουν περιληφθεί στον κανονισμό (ΕΟΚ) αριθ. 2290/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3893/88 (4)· ότι η καταλληλότερη λύση συνίσταται στην αντιμετώπιση όλων αυτών των περιπτώσεων με ενιαίο νομοθετικό μέσο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2290/83 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

«Κανονισμός (ΕΟΚ) αριθ. 2290/83 της Επιτροπής της 29ης Ιουλίου 1983 περί καθορισμού των διατάξεων εφαρμογής των άρθρων 50 έως 59β και των άρθρων 63α και 63β του κανονισμού (ΕΟΚ) αριθ. 918/83 του Συμβουλίου για τη θέσπιση του κοινοτικού καθεστώτος τελωνειακών ατελειών.»

2. Το άρθρο 1 αντικαθίσταται από το ακόλουθο κείμενο:

«Άρθρο 1

Ο παρών κανονισμός καθορίζει τις διατάξεις εφαρμογής των άρθρων 50 έως 59β και των άρθρων 63α και 63β του κανονισμού (ΕΟΚ) αριθ. 918/83, που στο εξής καλείται ''βασικός κανονισμός". »

3. Παρεμβάλλεται ο ακόλουθος τίτλος VIα:

«ΤΙΤΛΟΣ VIα

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΣΥΣΚΕΥΩΝ ΒΑΣΕΙ ΤΩΝ ΑΡΘΡΩΝ 59α ΚΑΙ 59β ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 18α

1. Προκειμένου να εγκριθεί η ατελής εισαγωγή συσκευών βάσει των διατάξεων των άρθρων 59α και 59β του βασικού κανονισμού, ο επικεφαλής επιστημονικής έρευνας του κέντρου ή οργανισμού που εδρεύει εκτός Κοινότητας ή ο εξουσιοδοτημένος αντιπρόσωπός του, υποβάλει σχετική αίτηση προς την αρμόδια αρχή του κράτους μέλους όπου εδρεύει το αντίστοιχο κέντρο ή οργανισμός επιστημονικής έρευνας.

2. Η αίτηση που αναφέρεται στην παράγραφο 1 περιέχει τις ακόλουθες πληροφορίες:

α) αντίγραφο της συμφωνίας επιστημονικής συνεργασίας που έχει συναφθεί μεταξύ ερευνητικών κέντρων που βρίσκονται στην Κοινότητα και στις τρίτες χώρες·

β) την επακριβή εμπορική περιγραφή των συσκευών όπως και την ποσότητα και αξία τους και, κατά περίπτωση, την προβλεπόμενη κατάταξή τους στη δασμολογική ονοματολογία·

γ) τη χώρα καταγωγής και προέλευσης των συσκευών·

δ) τον τόπο τελικής χρήσης των συσκευών·

ε) τη χρήση για την οποία προορίζονται οι συσκευές όπως και τη διάρκεια χρήσης τους.

Άρθρο 18β

1. Όταν στην αρμόδια αρχή κράτους μέλους όπου είναι εγκατεστημένο το ίδρυμα ή ο οργανισμός που έχει την έδρα του στην Κοινότητα υποβάλλεται αίτηση ατελούς εισαγωγής εξοπλισμού, όπως ορίζεται στο άρθρο 59α του βασικού κανονισμού, η αίτηση και τα σχετικά πληροφοριακά στοιχεία διαβιβάζονται στην Επιτροπή προκειμένου το θέμα να εξετασθεί στα πλαίσια της Επιτροπής Τελωνειακών Ατελειών πριν από τη λήψη της σχετικής απόφασης από την εν λόγω αρμόδια αρχή.

Για τη διεξαγωγή της εξέτασης αυτής, συμπληρωματικά στοιχεία υποβάλλονται στην Επιτροπή μετά από αίτησή της.

2. Η αρμόδια αρχή που αναφέρεται στην παράγραφο 1 πληροφορεί την Επιτροπή σχετικά με την απόφαση που έλαβε ως προς την αίτηση ατελούς εισαγωγής.

Άρθρο 18γ

Οι διατάξεις του άρθρου 7 παράγραφος 2 δεύτερο και τρίτο εδάφιο και παράγραφος 3 καθώς και του άρθρου 8 εφαρμόζονται τηρουμένων των αναλογιών.»

Άρθρο 2

Ο παρών κανονισμός αρχίζει να ισχύει την 1η Ιουλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουνίου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 105 της 23. 4. 1983, σ. 1.

(2) ΕΕ αριθ. L 373 της 31. 12. 1988, σ. 1.

(3) ΕΕ αριθ. L 220 της 11. 8. 1983, σ. 20.

(4) ΕΕ αριθ. L 346 της 15. 12. 1988, σ. 32.